**Informatīvais ziņojums par valsts kapitālsabiedrību darījumu, saistību un iepirkumu plānošanas un saskaņošanas kārtību un priekšlikumiem tās iespējamai pilnveidošanai**

Informatīvais ziņojums izstrādāts ar mērķi sniegt priekšlikumus valsts kapitālsabiedrību veicamo iepirkumu saskaņošanas kārtības pilnveidošanai. Par šo jautājumu ir tikušas izdotas divas Ministru prezidenta rezolūcijas, kuras paredzēja īpašu kārtību valsts kapitālsabiedrību, to atkarīgo sabiedrību un valsts aģentūru publisko iepirkumu un to tehnisko specifikāciju saskaņošanai.

Ministru prezidenta 2011.gada 3.janvāra rezolūcija Nr. 18/SAN-3815-IP uzdeva ministriem nodrošināt, ka to pārraudzībā esošās valsts aģentūras un kapitālsabiedrības, kurās valstij tieši vai pastarpināti pieder 100% kapitāla daļu, bez iepriekšēja rakstiska saskaņojuma ar ministru neveic jaunus iepirkumus un neuzņemas jaunas saistības virs 100 000 latu (virs 142 000 euro).

Ministru prezidenta rezolūcija vairs neiekļaujas pašlaik spēkā esošajā normatīvajā regulējumā valsts kapitālsabiedrību pārvaldībā. Kopš rezolūcijas izdošanas ir būtiski mainījušies tiesiskie apstākļi - ir pieņemts jauns Publiskas personas kapitāla daļu un kapitālsabiedrību pārvaldības likums (turpmāk - Kapitālsabiedrību likums), uz kā pamata Pārresoru koordinācijas centrs ir noteikts par Koordinācijas institūciju valsts kapitālsabiedrību pārvaldībā, izveidota valsts kapitālsabiedrību un valsts kapitāla daļu pārvaldības koordinācijas institūcijas padome, kā arī lielajās valsts kapitālsabiedrībās ir izveidotas padomes. Papildus jāatzīmē, ka 2017.gada 1.martā stājās spēkā jauns Publisko iepirkumu likums, kura 18.panta pirmā daļa paredz, ka Pasūtītājs mēneša laikā no gadskārtējā budžeta apstiprināšanas dienas publicē valsts elektroniskās informācijas sistēmā, kas paredzēta piedāvājumu un pieteikumu saņemšanai, informāciju par plānotajiem Publisko iepirkumu likuma 8. panta otrajā daļā, 9. un 10. pantā noteiktajā kārtībā veicamajiem iepirkumiem un iepirkuma procedūrām, norādot vismaz pasūtītāju, plānoto iepirkuma priekšmetu un saiti uz pircēja profilu, kur būs pieejama iepirkuma procedūras dokumentācija, plānoto iepirkuma veikšanas kārtību, plānoto CPV kodu, iepirkuma līguma veidu, plānoto iepirkuma izsludināšanas gadu un ceturksni vai mēnesi un datu aktualizācijas datumu, kā arī to, ka pasūtītājs informāciju aktualizē pēc nepieciešamības.

Atbilstoši Kapitālsabiedrību likuma 82.panta ceturtai daļai valdei ir nepieciešama padomes piekrišana virknē jautājumu, tai skaitā attiecībā uz tādu darījumu slēgšanu, kuri pārsniedz statūtos vai padomes lēmumos noteikto summu. Tāpat Kapitālsabiedrību likuma 82.panta septītā daļa nosaka, ka kapitālsabiedrības statūtos var noteikt citus jautājumus, kuru izlemšanai valdei ir nepieciešama padomes piekrišana Atbilstoši Publiskas personas kapitāla daļu un kapitālsabiedrību pārvaldības likuma 107.pantam, padomes uzdevumi ir apstiprināt vidēja termiņa darbības stratēģiju, kā arī iepriekš izskatīt visus jautājumus, kas ir akcionāra vai akcionāru sapulces kompetencē vai kas pēc valdes vai padomes locekļu ierosinājuma ieteikti izskatīšanai akcionāru sapulcē, un sniegt atzinumu par tiem, tāpat statūtos var noteikt, ka svarīgu jautājumu izlemšanai valdei ir nepieciešama padomes piekrišana. Latvijai iestāšanās Ekonomiskās sadarbības un attīstības organizācijā (ESAO) procesā izteikto rekomendāciju uzraudzības ziņojumā, kas 2017.gadā sagatavots pēc Latvijas iestāšanās un tajā vērtēta attiecīgo rekomendāciju izpilde, 13.punktā norādīts, ka pēc kapitālsabiedrību padomju izveides prasība saskaņot iepirkumus virs 142 000 euro ar kapitāla daļu turētāju ir daļēji zaudējusi savu sākotnējo jēgu un mazina kapitālsabiedrības padomes pilnvaras pilnvērtīgi pārraudzīt kapitālsabiedrības. ESAO rekomendāciju uzraudzības ziņojums par Latviju publicēts ESAO interneta vietnē un pieejams <http://www.oecd.org/daf/ca/OECD-Note-Latvia-Corporate-Governance-Accession.pdf>. Tāpat jāņem vērā, ka atbilstoši Kapitālsabiedrību likuma 26.panta sestajā daļā un septītajā daļā noteikts, ka koordinācijas institūcija sniedz savu atzinumu par kapitālsabiedrības darījumu un tā lietderību, ja tas būtiski (vairāk par 15 %) ietekmē kapitālsabiedrības stratēģijā plānoto aktīvu apjomu un nav ticis paredzēts kapitālsabiedrības stratēģijā, pirms kapitālsabiedrības padome vai kapitāla daļu turētājs dod piekrišanu šāda darījuma veikšanai.

Ņemot vērā iepriekšminēto, pamatots risinājums būtu ieviest Kapitālsabiedrību likumam atbilstošu sistēmu, ka turpmāk kapitālsabiedrību padomes kā kapitālsabiedrības darbības pārraudzības institūcijas saskaņo kapitālsabiedrības darījumus, saistību uzņemšanos un iepirkumus, kuri pārsniedz noteiktu finanšu resursu apjomu. Kapitāldaļu turētāji šo saskaņošanu veiktu tikai tajos gadījumos, ja kapitālsabiedrībā nav izveidota padome. Šāds finanšu resursu apjoms būtu nosakāms katras kapitālsabiedrības statūtos individuāli, lai ņemtu vērā kapitālsabiedrības komercdarbības specifiku, tirgus situāciju, kapitālsabiedrības finanšu rādītājus un iespējamos riskus. Jānorāda, ka to jau pašlaik paredz Kapitālsabiedrību likums, līdz ar to nav nepieciešamas likuma izmaiņas, bet gan likuma normu praktiska ieviešana kapitālsabiedrību pārvaldībā. Tādējādi kapitālsabiedrību padomes vai kapitāldaļu turētāji atbilstoši likumā noteiktiem uzdevumiem varētu realizēt savus pienākumus un kompetences, nodrošinot pārraudzību par kapitālsabiedrību darbību un stratēģisku lēmumu izvērtēšanu, tai skaitā par iepirkumiem, uzņemamām saistībām un citiem darījumiem. Vienlaikus attiecībā uz valsts aģentūrām ir attiecināmi Publisko iepirkumu likuma nosacījumi, ka Pasūtītājam informāciju par plānotajiem Publisko iepirkumu likuma 8. panta otrajā daļā, 9. un 10. pantā noteiktajā kārtībā veicamajiem iepirkumiem un iepirkuma procedūrām ir jāpublicē valsts elektroniskās informācijas sistēmā, kas paredzēta piedāvājumu un pieteikumu saņemšanai. Tādējādi ministrijai kā pārraugošajai iestādei ir nodrošināta iespēja sekot līdzi plānotajiem valsts aģentūru iepirkumiem un nepieciešamības gadījumā Publisko aģentūru likuma noteiktajā kārtībā pieprasīt informāciju aģentūrai kā padotības iestādei vai ierosināt pārbaudes veikšanu aģentūrā.

Ministru prezidenta 2012.gada 16.oktobra rezolūcija Nr.111-1/104 paredzēja, ka valsts kapitālsabiedrības un to atkarīgās kapitālsabiedrības pirms civiltiesisko līgumu noslēgšanas, ja darījuma summa bez nodokļiem ir vismaz 1 000 000 Ls, un pirms ES struktūrfondu līdzekļu finansēto līgumu sakarā rīkoto publisko iepirkumu procedūru ietvaros izstrādāto tehnisko specifikāciju projektu apstiprināšanas:

1) saņem Valsts kancelejas un Tieslietu ministrijas atzinumu par līgumu un tehnisko specifikāciju prasību atbilstību valsts interesēm no juridiskā aspekta, ciktāl attiecīgie līgumi un tehniskās specifikācijas šādas intereses varētu skart;

2) saņem Finanšu ministrijas atzinumu par tehnisko specifikāciju prasību atbilstību valsts interesēm no neattiecināmo izmaksu riska novēršanas aspekta un šīs izstrādātās tehniskās specifikācijas kopā ar Valsts kancelejas, Finanšu ministrijas un Tieslietu ministrijas atzinumu tiek virzītas izskatīšanai Ministru kabinetā.

Ņemot vērā, ka kopš rezolūcijas izdošanas ir būtiski mainījies tiesiskais regulējums – pieņemts jauns Publiskas personas kapitāla daļu un kapitālsabiedrību pārvaldības likums un tam pakārtotie Ministru kabineta noteikumi, Ministru prezidenta rezolūcijā noteiktā kārtība, kā jau iepriekš norādīts, vairs neatbilst normatīvajos aktos noteiktajai valsts kapitālsabiedrību pārvaldības sistēmai un institūcijām noteikto funkciju ietvaram.

Tāpat jānorāda, ka šīs rezolūcijas izpildē tiek patērēti VK, FM, TM un attiecīgās kapitālsabiedrības un nozares ministrijas resursi, bet ieguvums ir bijis nenozīmīgs. Gandrīz visos gadījumos institūciju atzinumos norādīts uz atzinuma sniedzēju ierobežoto kompetenci šajos jautājumos, vai  sniegts pamatojums, ka konkrētais iepirkums ir ārpus Ministru prezidenta rezolūcijas tvēruma. Saskaņā ar Publisko iepirkumu likumu šiem atzinumiem tik un tā nav saistoša spēka un tie ir tikai rekomendējoši, jo pasūtītājs izstrādā iepirkuma dokumentāciju un ir atbildīgs par tās atbilstību normatīvajiem aktiem un valsts interesēm. Tāpat jānorāda, ka rezolūcijā ietvertais mehānisms pagarina iepirkuma procedūrai nepieciešamo laiku vismaz par mēnesi.

Ņemot vērā iepriekšminēto informāciju, Ministru prezidenta 2011. gada 3. janvāra rezolūcija Nr. 18/SAN-3815-IP un 2012. gada 16. oktobra rezolūcija Nr.111-1/104 ir atzīta par aktualitāti zaudējušu.

Ministru prezidents M.Kučinskis

Finanšu ministre D.Reizniece-Ozola

Vīza:

Pārresoru koordinācijas centra vadītājs P.Vilks

30.05.2017 15:37

1031

V.Vesperis 67082812

[vladislavs.vesperis@pkc.mk.gov.lv](mailto:vladislavs.vesperis@pkc.mk.gov.lv)